text: De Bourdeaux le 25 d'Aoust.
  Mr du Couldray Monpensier est entré ce jourdhuy dans nostre ville où en entrant tout le monde crioit: ‘vive le Roy et les Princes’ et luy firent crier le mesme, et sont resolus de manger femmes et enfans plustost que de se desunir de la liberté des Princes. Ils attendent l'armée navalle de St. Sebastien, laquelle doit entrer en rivière, et pour certain tout l'equipage de Monstricq se rendra, la corde au col. Hier la bourgeosie assemblée resolut de donner 150/m ℔ à madame la Princesse, et de donner aussy à messrs de la Force et à beaucoup d'autres, ce qui leur sera necessaire. Monstricq a trois vaisseaux et six galiottes de consequence.
  
  Nous sommes les plus forts, mais on a resolu de ne rien risquer pour deux raisons, l'une qu'on ne fait point d'acte d'hostilité sur la rivière, parce qu'ilz craignent noz vaisseaux, et le second que le Roy est tousiours a Libourne et sans argent.
  Depuis ce billet escrit, le Parlemt a resolu, toutes choses cessantes, de faire ce jourduy leurs monstrances, et donner arrest contre le Cardal Mazarin, affin d'estre envoyez demain à celuy de Paris pour en veoir une fin. Et quant à mr du Coudray on luy dit qu'on estoit obligé à mr le Duc d'Orleans des favorables pensées qu'il avoit pour eux, S.A.R. entendant qu'ilz eussent 10 jours de trefue et qu'au prealable on fist desboucher tous les passages avant que de faire aucune proposition ny responce, qu'il entendoit que les dix jours ne commenceroyent que du jour que le Roy leur avoit accordez. Surquoy ledit Sr du Couldray respondit qu'il croyoit la chose raisonnable, qu'il alloit en Cour pour la faire resouldre et que dans demain il en viendroit rendre responce.
  Tout le peuple de Bourdeaux et tous les autres sont bien disposés et de telle sorte que ledit Sr du Couldray ayant dit qu'on avoit resolu à la Cour qu'il n'y avoit aucun qui ne mourût avec joye pour deffendre une si juste cause que celle de la liberté de messrs les Princes.
  Il y a lettres de la Cour du 26 qui donnent advis que l'armée du Roy est à Cusac de St. Milion, et le Roy partoit pour aller à Bourg ou à Coutras, et que la maladie est forte dans l'armée; il n'y a que 4 compes du regiment de gardes proche de S. Maté, sçavoir est: la colonnelle, la maistre de camp, Delamozan et Depoutel, desquelles on a tiré 8 hommes de chacune pour mettre en l'armée, contre Bordeaux.
  Les troupes de terre sont allées pour attacquer la Bastide et y ont esté salluées de 60 volées de canon, et ceux de dedans sont sortis sur eux, et les ont contraints de
  se retirer et de tout abandonner ayec grand perte, ayans levé le siège honteusement; ladite lettre porte qu'on ne croit pas que ce soient des hommes, mais bien des diables enragés, et que la presence du Roy ne les estonne point, ains les anime d'avantage a se bien deffendre, ce qui obligera la Cour de se retirer.
  Le Parlement s'estant assemblé ce jourdhuy, 2 du courant, sur l'ouverture des lettres que celuy de Bourdeaux leur avoit escrites.
  L'assemblée fut remise à demain troisiesme du courant.
  On dit que les ennemis veulent assieger Soissons, le Maral d'Estrée qui en est Gouverneur est party d'icy en poste pour y aller.